ועדת הכספים, כנסת 20, פרוטוקול מספר 365, 2016-06-07 12:18

משה גפני: רבותי, אני פותח את הדיון.

משה גפני: אנחנו עוברים לסעיף הבא בסדר היום: חלוקת הכנסות הארנונה מבז"ן (בתי זיקוק לנפט) לרשויות.

משה גפני: תמונת המצב היא זאת, בתי הזיקוק משלמים ארנונה גבוהה וגם מזהמים את האוויר.

משה גפני: בשעתו הוקמה ועדה על-ידי שר הפנים.

משה גפני: באיזו שנה זה היה?

<שגית אפיק: ב-2002.

<אורנה הוזמן בכור: יש כמה ועדות, יש ועדה משנת 2012 ויש ועדה משנת 2016, שאני חתומה עליה.

משה גפני: על כל פנים, בשעתו הוקמה ועדה ל-5 שנים, שחילקה את הארנונה לרשויות השונות.

משה גפני: חיפה קיבלה 45% כמדומני, קריית אתא קיבלה 25%, נשר קיבלה 15% וזבולון קיבלה 15%.

משה גפני: זה היה ל-5 שנים ולאחר 5 שנים הוקמה ועדה נוספת.

<אורנה הוזמן בכור: זה ב-2012.

<אורנה הוזמן בכור: הוועדה הוקמה, התחילה לעבוד, ואז היושב-ראש החליט להתפטר.

<אורנה הוזמן בכור: אני הקמתי ועדה בינואר 2016.

משה גפני: אני מתאר לעצמי לפי המצב עכשיו – ויתקן אותי מר אריאלי ראש מועצת קריית טבעון שבקי בעניין הזה, והוא כמובן גם עותר.

משה גפני: החלטתי להוריד את העבודה מבתי-המשפט, לערוך את הדיונים פה.

זהבה גלאון: הם מודים לך, הם מתרגשים.

זהבה גלאון: ..

משה גפני: אז מה קרה כאשר הורדתי מהם?

משה גפני: אז הלכו ופסקו לטובת הרבנות בעניין הכשרות.

משה גפני: ..

זהבה גלאון: אחרי שראו שאתה עושה את המקוואות.

זהבה גלאון: מה אתה רוצה?

משה גפני: עם המקוואות גמרנו, הסתדרתי.

זהבה גלאון: אוי אוי אוי.

משה גפני: יוצא שעיריית חיפה מקבלת בערך 69%, או אפילו קצת יותר, בשעה שבמקור בוועדה הקודמת הם קיבלו רק 45%.

משה גפני: כל הרשויות מסביב נפגעות, לא מקבלות מן הארנונה.

<אורנה הוזמן בכור: לא נהנות.

משה גפני: חלק מהן לא נהנות, חלק מהן נהנות פחות.

משה גפני: אני מבקש ממר אריאלי, אם אתה יכול בבקשה להציג מנקודת ראותה של קריית טבעון, אבל תייצג בעניין הזה גם את הישובים האחרים, בוודאי את הישוב הסמוך לך, את רכסים.

משה גפני: ככלל אני מבקש שיתקיים דיון ממלכתי על העניין.

<דוד אריאלי: בשנת 2002 כמדומני הסתיימו כ-75 שנים מנדטוריות, ובמסגרת זו היה אמור להיגזר דינו של אזור בז"ן, למי הוא ישתייך מבחינה מוניציפלית וכתוצאה מכך מי ייהנה מתשלומי הארנונה אשר בדרך כלל מפעל משלם כאשר הוא חלק משטח שיפוט של רשות מקומית.

<דוד אריאלי: הוקמה ועדה, ועדת ספיר.

<דוד אריאלי: הוועדה החליטה ששטח השיפוט יהיה של חיפה אבל רשויות נוספות ייהנו מן ההכנסות של המינהלת, שלמיטב זיכרוני מגיעות ל-68 מיליון שקלים בכל שנה.

<קריאה: זה כבר יותר.

<דוד אריאלי: כבר יותר?

<דוד אריאלי: יכול להיות.

<דוד אריאלי: מספר רשויות מקומיות לא אהבו, אני אומר בלשון המעטה, את החלטתה של ועדת ספיר.

<דוד אריאלי: למעשה ועדת ספיר הלכה לאיזה מבחן של סמיכות גבולות, אם אנחנו מנתחים את זה כך.

<דוד אריאלי: מכיוון שחיפה, נשר, זבולון וקריית אתא סמוכות בשטח השיפוט שלהן למינהלת בז"ן אז כנראה קבעה הוועדה שהיא מסתפקת בכך שארבע הרשויות המקומיות הללו יהיו חברות במינהלת שמחלקת כאמור את סכומי הארנונה הללו.

<דוד אריאלי: מספר רשויות מקומיות, ביניהן קריית טבעון, הובילו מהלך של עתירה לבית-המשפט העליון, בטענה שההחלטה הזאת לא סבירה ושצריך לכלול את קריית טבעון בתוך המינהלת.

<דוד אריאלי: בג"ץ הורה לשר אלי ישי לבחון בפתיחות הדעת הקמתה של ועדה חדשה.

<דוד אריאלי: בחן השר והחליט על הקמה של ועדה חדשה, שהוקמה בשנת 2012.

<דוד אריאלי: הוועדה הוקמה, החלה לעבוד.

<דוד אריאלי: בראשה עמד פרופסור קיפניס.

<דוד אריאלי: התקיימו 6 ישיבות ולמעשה לא נותרה עוד הרבה עבודה לוועדה כדי לקבל החלטה.

<דוד אריאלי: פרופסור קיפניס התפטר מסיבותיו הוא – לא בדיוק התפטר, לא משנה – ואז במשך שנים ארוכות לא נעשה דבר בנושא הזה, למרות שאנחנו וגם הרשויות המקומיות האחרות פונים כל הזמן על מנת לייצר צדק לאור העיוות הזה.

<דוד אריאלי: כפי שציינת בצורה נכונה, רשויות מקומיות נוספות נפגעות כתוצאה מן המטרד שהמקום הזה מייצר.

<דוד אריאלי: להערכתנו מי שנפגעות בעיקר זה רכסים וקריית טבעון, אולי גם בשמת, צריך לבחון את זה, כי יש איזה משטר רוחות מסוים.

<דוד אריאלי: אנחנו טענו שקריית טבעון נפגעת הכי הרבה, יש לנו ראיות לזה.

<דוד אריאלי: אני לא רוצה להיכנס לזה כרגע אבל זאת הטענה שלנו.

<דוד אריאלי: לצערי הנושא הזה נגרר שנים, וייאמר לזכות המנכ"לית שבינואר 2016 היא מינתה ועדה.

<דוד אריאלי: למרבה הצער, לא רק שמונתה ועדה, מונה גם יושב-ראש לוועדה, שהחל לעבוד, נקבעו מועדי ישיבות ופתאום הכול בוטל.

<דוד אריאלי: זה לב לבו של העניין – מדוע הנושא הזה לא מטופל?

<אלי דוקורסקי: אני ראש עיריית קריית ביאליק.

<אלי דוקורסקי: קריית ביאליק הייתה בשעתו אחת העותרות, ביחד עם קריית מוצקין, קריית ים וקריית טבעון, כנגד ההחלטה שנתקבלה בשעתו.

<אלי דוקורסקי: לא אחזור על כל הריטואל הזה שתואר כאן.

<אלי דוקורסקי: צריך לזכור שגם בהגדרה, השטח של בתי הזיקוק מוגדר כליבת התעסוקה של מטרופולין חיפה.

<אלי דוקורסקי: לא ייתכן שייהנו ממנו רק 4 רשויות מקומיות ואילו כל השאר יסבלו ממה שהאזור מייצר.

משה גפני: לפי המצב עכשיו הנהנית העיקרית היא חיפה, הרבה יותר מאשר היה פעם.

<אלי דוקורסקי: צריך להבין שמעבר לארנונה שעליה מדבר דודי אריאלי, ראש המועצה המקומית קריית טבעון, יש כאן גם עניין של היטלים של פיתוח האזור שמהם נהנות אותן 4 רשויות מקומיות.

<אלי דוקורסקי: אנחנו ביקשנו, והייתה גם אמירה ברורה מאוד של בית-המשפט העליון שיש להקים את הוועדה.

<אלי דוקורסקי: ואכן הוקמו שתי ועדות.

<אלי דוקורסקי: ב-7-8 השנים שאני מכהן כראש עירייה הוקמו כבר שתי ועדות, שלא הגיעו לשום תוצאה.

<אלי דוקורסקי: אנחנו מבקשים שהנושא הזה יזוז, יידון ויישמע בפתיחות לב.

<מוניר זבידאת: אני ראש המועצה המקומית בשמת טבעון.

<מוניר זבידאת: כפי שאמר ידידי, בשמת טבעון למעשה לא נכללה בשנת 2000 וגם לא בשנת 2012.

<מוניר זבידאת: בשנת 2016 בשמת טבעון נכללה במסגרת הוועדה החדשה.

<מוניר זבידאת: לצערנו עבודת הוועדה החדשה הופסקה.

<מוניר זבידאת: הבנתי שיש ועדה חדשה אבל היא מוגדרת כוועדה גיאוגרפית.

<מוניר זבידאת: אנחנו חוששים שבשמת טבעון, מכיוון שהיא שייכת למחוז צפון, תצא מתוך ה-loop הזה של חלוקת ההכנסות, למרות שהידידים שלי, קריית טבעון וזבולון, גובלים בנו ואנחנו בעצם כיחידה אחת.

<מוניר זבידאת: אנחנו רואים את עצמנו נפגעים.

<מוניר זבידאת: נשמח להיות במסגרת הוועדות החדשות כשיוקמו.

<מוניר זבידאת: תודה.

משה גפני: תודה רבה.

משה גפני: ראשית, אנחנו רוצים שתצומצם הפעילות של בז"ן.

משה גפני: המציאות שבז"ן מזהמת את האוויר באופן חמור – צריך לקחת אותה בחשבון.

משה גפני: אני לא מבקש הרחבה של הפעילות, שלא אובן לא נכון.

יוסי יונה: כי אז תהיה יותר ארנונה לחלק.

משה גפני: אני מבקש לצמצם את הפעילות של בז"ן.

משה גפני: היה היום דיון בוועדה לענייני ביקורת המדינה, גם השתתפתי בו, בנושא זיהום האוויר במפרץ חיפה.

<אורנה הוזמן בכור: יש כאן נציגים מן המשרד להגנת הסביבה?

משה גפני: זה לא הדיון.

משה גפני: היה דיון בוועדה לענייני ביקורת המדינה.

<אורנה הוזמן בכור: אתה אומר שאתה רוצה לצמצם את הזיהום.

<אורנה הוזמן בכור: אני אומרת שבשביל דבר כזה צריך פה נציגים של המשרד להגנת הסביבה.

משה גפני: אני לא רוצה לקיים על זה דיון כאן.

משה גפני: אני רק אומר, שלא אובן לא נכון מהדיון שעוסק בתשלום של הארנונה שכאילו אני רוצה להרחיב את הפעילות של בז"ן.

משה גפני: להיפך, אני רוצה לצמצם.

משה גפני: הבריאות חשובה יותר מכסף.

יוסי יונה: עד קץ, שלא תהיה ארנונה בכלל.

משה גפני: בדיוק.

משה גפני: אמרתי בוועדה לענייני ביקורת המדינה את מה שאמרתי.

משה גפני: זה דבר אחד.

משה גפני: הדיון הוא, כל עוד זה תמונת המצב והם משלמים ארנונה, יש לי חשד וחשש שהוועדות האלה שצריכות לעשות את העבודה פוחדות מראש עיריית חיפה.

משה גפני: יש לי חשד כזה.

משה גפני: החשד הוא שעיר חזקה, ראש עירייה חזק – פעם אחת מתכנסת הוועדה, מקבלת החלטה על 45% לחיפה, אחרי כן מתכנסת עוד ועדה, אחרי 5 שנים, והוועדה מתפרקת אחרי קיום דיונים.

משה גפני: וכאשר אני מדבר עם האנשים – אני לא יודע אם אנשים יגידו את זה, לי פשוט אין פריימריז אז אני יכול להגיד את זה – אנשים יפחדו לומר למה העניין הזה לא מתקדם.

משה גפני: כל הנושא הזה- - -

אורלי לוי אבקסיס: יש לו השלכות ארציות.

משה גפני: בוודאי.

משה גפני: כל הנושא הזה, שבו אתם צריכים להיות הרגולטור, אתם צריכים להיות החזקים בעניין – גם דיברתי בשעתו עם שר הפנים גדעון סער ובאמת הלכו לכיוון הזה.

משה גפני: בחלוקה הזאת של הארנונה צריך לטפל מייד.

משה גפני: לא יכול להיות שיהיו רשויות מקומיות שיקבלו הרבה, כמו בדיון הקודם, ויהיו רשויות מקומיות שלא יקבלו בכלל או שיקבלו מעט.

משה גפני: לא יכול להיות דבר כזה, אי-צדק חלוקתי במובן הכי חמור של המילה.

משה גפני: יש לי חשד, הלוואי ואתבדה, שזה נובע מכך שמפחדים להתמודד עם ראש עיריית חיפה.

אורלי לוי אבקסיס: לפני שנמשיך, אני מראש מתנצלת, יש דיון שזימנתי בוועדת החוקה חוק ומשפט, אבל הנושא הזה חשוב לי, גם הגשנו הצעת חוק בעניין.

אורלי לוי אבקסיס: אנחנו יכולים לקחת את המקרה הזה ופשוט לנסות להבין מה קורה במקומות אחרים.

אורלי לוי אבקסיס: בואו ניקח את הצפון ואת הדרום, בואו ניקח את עיירות הפיתוח, שבאמת מוקפות באזורים גדולים מאוד ביחס למספר התושבים.

אורלי לוי אבקסיס: הרי יש שם דברים מעוותים, כך שבסופו של דבר אזורי התעשייה נמצאים כביכול בשטח המוניציפלי של אותה מועצה אזורית שיש לה מספר מצומצם של תושבים לדאוג להם אבל שטח עצום.

אורלי לוי אבקסיס: לכן בחרו לבנות שם את אזור התעשייה.

אורלי לוי אבקסיס: העובדים השחורים, רובם מגיעים מתוך עיירת הפיתוח.

אורלי לוי אבקסיס: המס על העבודה שלהם מגיע לשלטון המרכזי, אבל הארנונה מחולקת שוב לחזקים, או אלו שבגלל העיוות ההיסטורי בחלוקת הגבולות המוניציפליים במדינת ישראל השרישו את המצב, שאלו סוג א' ואלו סוג ב'.

אורלי לוי אבקסיס: אני בהחלט מסכימה שהגיע הזמן לתקן את העיוות הזה לחלוטין בפרישה הארצית.

משה גפני: אני אתך בעניין הזה.

<מיכל מינצר: אני היועצת המשפטית של בז"ן.

<מיכל מינצר: רציתי רק להעיר נקודה אחת עובדתית.

<מיכל מינצר: זיהום האוויר ממתחם בז"ן ירד דרמטית בשנים האחרונות לעומת העבר.

משה גפני: אין לי יכולת להתמודד עם הטענה שלך.

משה גפני: את רוצה לקיים דיון על זה?

יעקב אשר: היה אתמול סקר בערוץ 2 לגבי עלייה של מאות אחוזים בזיהום.

משה גפני: גברתי היועצת המשפטית של חברת בז"ן, היה דיון הבוקר בוועדה לענייני ביקורת המדינה.

משה גפני: אני שייך לארגונים הירוקים במידה רבה.

משה גפני: הייתי שמח לערוך את הדיון הזה, אבל זה לא תפקידה של הוועדה.

משה גפני: את צריכה לומר את הדבר הזה בוועדה לענייני ביקורת המדינה שעסקה בדוח מבקר המדינה.

משה גפני: הנתונים שם לא היו מרנינים אבל יכול להיות שאת צודקת.

משה גפני: אין לי כלים להתמודד עם הטענה הזאת.

משה גפני: אם את רוצה, אם תהיה בקשה מיוחדת של בז"ן אקיים דיון בוועדת הכספים, אבקש רשות משתי הוועדות האחרות.

זהבה גלאון: אל תגזים.

זהבה גלאון: יש לנו כל-כך הרבה דיונים פה.

זהבה גלאון: מה חסר?

זהבה גלאון: אנחנו צריכים לדבר על הארנונה.

<דגנית קורן: אני עורכת-דין מעיריית חיפה, מן השירות המשפטי.

<דגנית קורן: הוועדה בראשות עוזי וכסלר בשנת 2002 ו-2003 קיימה הרבה מאוד דיונים ושמעה את כל הרשויות המקומיות וקבעה על בסיס נימוקים משכנעים מאוד וברורים מאוד, לא רק נושא של קרבה גיאוגרפית אלא גם השלכות ונזקים שנגרמים לרשויות המקומיות הסמוכות, גם מבחינת תשתיות, גם מבחינת ההוצאות שהן צריכות להוציא בגלל הקרבה למתחם הזה.

<דגנית קורן: גם דיונים משפטים בעתירות לבג"ץ שהוגשו בעקבות המסקנות של ועדת וכסלר בסופו של יום נמחקו.

<דגנית קורן: המסקנות שלה נשארו בעינן, השאירו איזה פתח.

משה גפני: הוצאנו את זה מבג"ץ.

משה גפני: העברנו את זה לדיון כאן.

משה גפני: את עובדת ביחד עם רשף חן?

משה גפני: הוא היה חבר כנסת.

משה גפני: תמסרי לו דרישת שלום.

משה גפני: על כל פנים, אנחנו דנים על זה.

<דגנית קורן: הדיון בבג"ץ עדיין תלוי ועומד, הוא עוד לא נמחק.

<ירון חנן: אני חבר סיעת הירוקים של חיפה, ממועצת העיר חיפה.

<ירון חנן: למען הגילוי הנאות אומר שאנחנו סיעת אופוזיציה ליונה יהב.

משה גפני: קואליציה ואופוזיציה לא רלוונטי לדיון.

משה גפני: תגיד את האמת.

<ירון חנן: תיכף תבין למה אמרתי את זה.

<ירון חנן: ראשי ערים שבאים לפה ומבקשים להצטרף למעגל מקבלי הארנונה, וכמובן הטיעון המרכזי שהם מעלים פה, שהוא הטיעון הכי תמוה בעיני, הוא שהם גם סופגים את הזיהום במפרץ חיפה.

<ירון חנן: זה טיעון נכון, דרך אגב.

<ירון חנן: אלא מאי, קורה כאן דבר מעניין מאוד ואני מבקש שחברי הכנסת ישימו אליו לב.

<ירון חנן: אותם לוחמים למען ההיתר לקבלת הארנונה אני לא רואה אותם משום מה במאבקים למניעת הרחבת בז"ן, הם לא נמצאים שם.

<ירון חנן: לא רק הם לא נמצאים אלא גם אלה שכן מקבלים את הארנונה.

<ירון חנן: כלומר, גם העיריות שכן מקבלות את הארנונה אנחנו לא רואים אותן במאבקים האלה.

<דוד אריאלי: זה פשוט לא נכון.

<דוד אריאלי: אתה מכפיש.

<ירון חנן: אין לי בעיה להוכיח כל מילה שאני אומר.

<דוד אריאלי: אני הגשתי את ההתנגדות הכי משמעותית נגד הרחבת בז"ן.

<דוד אריאלי: מה הם דברי ההבל הללו?

<ירון חנן: מרגע שאתם תקבלו את הארנונה- - -

משה גפני: אתה לא מכיר פה את המקום.

משה גפני: אין בשער פולומבו שלט "מדבר שקר תרחק", אין.

משה גפני: הוא יגיד את מה שהוא חושב שהוא אמת ואתה תגיד את מה שאתה חושב.

משה גפני: אתן לך את זכות התגובה, כי הוא אמר שאתה לא משתתף במאבק הזה ואני יודע שאתה כן משתתף.

<דוד אריאלי: תודה רבה.

<דוד אריאלי: אגיב אחר-כך.

<ירון חנן: גם אם אתה משתתף בהתנגדות הזאת, הייתי בוועדת הערר נגד הרחבת בז"ן ולא ראיתי אותך שם.

<ירון חנן: אבל גם אם אתה מתנגד להרחבת בז"ן אז אני יכול לומר, יש לי חשד כבד שמרגע שתצטרפו למעגל מקבלי הארנונה יהיה לכם ניגוד עניינים לתקוף את בז"ן ואתם תהיו בין הנהנים מן הארנונה ותרצו שהיא תישאר כך, זה ברור.

זהבה גלאון: הטיעון הזה תקף גם לגבי עיריית חיפה.

<ירון חנן: גם לגבי עיריית חיפה.

<ירון חנן: כחבר אופוזיציה אני אומר את זה.

<ירון חנן: אני מודה לך על השאלה כי אני חושב שאת צודקת במאה אחוז.

<ירון חנן: חשבתי שזה מובן, אבל אם זה לא מובן נאמר את זה.

משה גפני: לא מובן שום דבר שלא כתוב.

<ירון חנן: עכשיו זה כתוב.

משה גפני: מה כתוב?

<ירון חנן: אנחנו חושבים שגם ראש עיריית חיפה היה צריך להיאבק בראש, לפני כל ראשי הערים, ולא נאבק.

<ירון חנן: אתה אמרת את זה היום גם בוועדה לענייני ביקורת המדינה.

<דוד אריאלי: קודם כול, באופן ספציפי, קריית טבעון הגישה התנגדות להרחבת בז"ן, התנגדות מפורטת מאוד-מאוד משמעותית.

<דוד אריאלי: בנוסף, יש איגוד חשוב שנקרא איגוד ערים שומרי המפרץ.

<דוד אריאלי: אנחנו חברים בו ביחד עם רשויות מקומיות רבות, כ-15-16 רשויות מקומיות.

<דוד אריאלי: גם שם העמדות הן בעד הקפאת מצב ולא בעד פיתוח כל דבר שיכול להביא לזיהום אוויר.

<דוד אריאלי: כך שהדברים שנאמרו כאן פשוט לא נכונים.

<דוד אריאלי: אני רוצה בעוד משפט להציע איך אדוני יכול באמת לזרז את הטיפול בסיבה שלשמה התכנסנו.

<דוד אריאלי: יש את נושא הוועדות הגיאוגרפיות שמוקמות על-ידי משרד הפנים.

<דוד אריאלי: יהיה נכון שוועדת הכספים תמליץ להחריג את הוועדה הזו, שהוקמה בינואר 2016, ולתת לה לגמור את העבודה, ואז תוך 30 ימים אפשר לקבל החלטה.

<דוד אריאלי: 30 ימים כי אדון מעוז הוא אדם רציני מאוד, יסודי מאוד.

<דוד אריאלי: הוא צריך לקיים 3 ישיבות, לא יותר, ולקבל החלטה.

<דוד אריאלי: זו ועדה שעובדת 4 שנים, התקיימו בה 6 ישיבות, הצטברו הרבה מאוד חומרים.

<דוד אריאלי: אם ועדת הכספים רוצה משהו אופרטיבי- - -

משה גפני: היא רוצה.

משה גפני: היא יודעת גם את המגבלות שחלות עליה.

<אורנה הוזמן בכור: קודם כול, אני רוצה לפתוח בזה שבדיון הזה אין מחלוקת בינינו ובין משרד האוצר.

<אורנה הוזמן בכור: שני המשרדים מבינים שצריך לעשות כאן צדק חלוקתי נכון יותר.

משה גפני: אני צריך לבדוק אם המשיח לא בדרך.

משה גפני: ..

<אורנה הוזמן בכור: צדק חלוקתי נכון יותר, תיקון העיוות, כפי שאמר היושב-ראש, של אותה החלטה על 4 רשויות מקומיות שנהנות מאותה חלוקת ארנונה.

<אורנה הוזמן בכור: אני חייבת להגיד שבמקרה הזה יש גם באמת מה לחלק.

<אורנה הוזמן בכור: מה שקרה לאורך השנים, שהוקמו עוד ועדה ועוד ועדה ולצערי זה לא התקדם ולא קרה עם זה כלום.

<אורנה הוזמן בכור: הוועדה האחרונה שהקמתי בינואר 2016, גם הרחבתי את המנדט שלה, שיותר ויותר רשויות מקומיות יוכלו להיכנס במנדט של הוועדה כדי שיוכלו לבחון – אני לא יודעת מה תהיה התוצאה אבל לפחות תהיה בפני חברי הוועדה האפשרות לבחון במה נפגעות הרשויות המקומיות הגובלות והסמוכות.

<אורנה הוזמן בכור: אני מצטרפת לדברים שאמר דוד אריאלי וכל מה שנאמר כאן בנושא, אני לא חלוקה עליו, אני ממש מגבה את הנושא הזה.

<אורנה הוזמן בכור: מכיוון שלנושא הזה יש השלכות ארציות, ולצערי אנחנו רואים את זה גם בוועדות אחרות, פעם אחת ולתמיד מצאנו לנכון שצריך לעשות סדר בצורה אמיתית.

<אורנה הוזמן בכור: נכנס לתפקידו השר דרעי והחליט לקבל את הנושא של הקמת ועדות גיאוגרפיות קבועות.

<אורנה הוזמן בכור: תיכף אני רוצה להסביר מה זה אומר הקמת ועדות גיאוגרפיות קבועות בשונה מוועדות שמוקמות אד-הוק.

<אורנה הוזמן בכור: ועדות שמוקמות אד-הוק, אני לא רוצה להגיד שמישהו מפחד מראש עירייה כזה או אחר.

<אורנה הוזמן בכור: אני רוצה להתייחס למהות, לנתח המשמעותי שצריך להיבחן ושצריך להסתכל עליו.

<אורנה הוזמן בכור: אותה ועדה גיאוגרפית תסתכל גם על נתח החלוקה שיש בבז"ן אבל גם על אזורי תעשייה עתידיים שאמורים לקום, שעוד לא קמו, שיקומו בעוד 5 או 10 שנים וכבר היום רשויות מקומיות "סוגרות" בינן ובין עצמן ורוצות לקבוע את חלוקת ההכנסות העתידיות, כאשר עוד לא קמו אזורי התעשייה, לעוד 10 שנים.

<אורנה הוזמן בכור: בפני הוועדה יובאו כל הנתונים, גם של חלוקת הכנסות מבז"ן, גם של חלוקת הכנסות מאזורי תעסוקה עתידיים שאמורים לקום באותן רשויות מקומיות, באותם אזורים, ולא "יסגרו" בין הרשויות בהסכמה, כפי שמגיע אלי כל דבר ונאמר שזה נעשה בהסכמה.

<אורנה הוזמן בכור: היום זה בהסכמה, מחר זה לא בהסכמה, ולאחר מכן הדיון מתארך מאוד בבתי-המשפט.

<אורנה הוזמן בכור: החלטנו להקים ועדות גיאוגרפיות קבועות.

<אורנה הוזמן בכור: הבשורה כאן, אדוני היושב-ראש, שבמקרה כך יצא כי הנושא כבד ונמשך לאורך שנים, הוועדה הגיאוגרפית הראשונה שתקום תהיה הוועדה של חיפה שתדון בנושא בז"ן.

<אורנה הוזמן בכור: זאת בשורה.

זהבה גלאון: מה לוח הזמנים?

זהבה גלאון: ועדה אד-הוק, אנחנו יודעים, יכול להיות שהמנדט שלה מצומצם, אנחנו יודעים שיש לה לוח זמנים, היא ממליצה המלצות.

<דוד אריאלי: 90% מהעבודה הסתיים.

<דוד אריאלי: חבל.

זהבה גלאון: ועדה גיאוגרפית על פניה נשמעת חיובית, עם כל הסמכויות שאמרת והעובדה שזו ועדה הצופה פני העתיד.

זהבה גלאון: אני מודה שאני רוצה לברך על הקמת הוועדה הגיאוגרפית, אולם מאוד-מאוד לא אתרשם מהקמת הוועדה אם לא תהיה לה תקרה של לוח זמנים.

זהבה גלאון: עכשיו ידונו, מכיוון שכבר ישבו על המדוכה כמה שנים, יכול להיות שלא לקחו בחשבון את כל ההשלכות לעתיד, אבל זה מתכון, עכשיו הם יחכו, או שהמשיח שלך ימות או שהשליח ימות או שהרבה דברים יקרו עד אז.

זהבה גלאון: אם אין מגבלת לוח זמנים הם ימשיכו, אלה שנהנו ייהנו.

זהבה גלאון: אני חושבת שהבשורה באמת חשובה, שאנחנו דנים על האזור הזה, אבל אם אין מגבלת תיחום של לוח זמנים אז לא עשינו שום דבר.

<אורנה הוזמן בכור: קודם כול, הבשורה היא שמכיוון שזה חיפה וזה הוועדה הראשונה, בחודש הקרוב כבר תוקם הוועדה.

<אורנה הוזמן בכור: אני חושבת שזו בשורה משמעותית מאוד, כי אם היינו מדברים על נושא אחר בדרום אז זה לא היה קורה בחודש הקרוב.

<דוד אריאלי: מתי תתקבל החלטה?

<אורנה הוזמן בכור: יחד עם זאת, אתה אומר שהדברים האלה כבר נדונו וכבר ערכו ישיבות.

<אורנה הוזמן בכור: מה שיובא בפני הוועדה, כל החומר ששמעו והובא בפני ועדות קודמות לא יורד לטמיון.

<אורנה הוזמן בכור: לא מתחילים את זה מאפס.

<אורנה הוזמן בכור: כך שאין לכם חשש שעכשיו הוועדה תגרור רגליים ועד שהיא תקבל החלטה והיא תפחד מראש עירייה כזה או אחר.

<אורנה הוזמן בכור: כל הדברים שנאמרו בדיונים יובאו בפני הוועדה.

<אורנה הוזמן בכור: בשביל זה אנחנו רוצים יושב-ראש קבוע במשרה מלאה, עם חברי ועדה קבועים שזאת תהיה עבודתם, ולא יגידו: פעם אפשר להתכנס ופעם אי אפשר להתכנס.

<אורנה הוזמן בכור: זאת תהיה עבודתם.

משה גפני: את יודעת להגיד הערכה של לוח זמנים?

יעקב אשר: האם בדיוני הוועדה יעלה רק נושא חלוקת הארנונה, או למשל, אם אני מבין נכון, היום השטח מבחינה מוניציפלית נקרא חיפה.

יעקב אשר: יכול להיות שהיה צריך לקחת את כל השטח הזה ולעשות אותו שטח מחוזי.

<מרדכי כהן: המנדט הוא גם שינויי גבולות וגם חלוקת הכנסות.

יעקב אשר: שינויי גבולות – בזה תיכנס לסרט ארוך-טווח.

יעקב אשר: השאלה אם לא צריך לקחת את כל השטח הזה ולהפוך אותו לשטח מחוזי.

יעקב אשר: אז גם החלוקה של הארנונה תהיה הרבה יותר פשוטה.

<מרדכי כהן: זה המשמעות של שינויי גבולות.

<מרדכי כהן: ברגע שהמנדט של הוועדה לעסוק גם בזה, זה המשמעות.

משה גפני: השאלה של חברת הכנסת גלאון, ואני גם מצטרף לשאלה הזאת, האם יש לכם הערכה תוך כמה זמן מרגע שהוועדה תוקם היא תסיים את עבודתה?

<אורנה הוזמן בכור: אני לא יכולה כרגע להעריך ואני לא רוצה להתחייב.

משה גפני: יש איזה שלב שתדעי?

<דוד אריאלי: זאת הבעיה, זה נמשך שנים.

<אורנה הוזמן בכור: מר אריאלי, לא הייתה מעולם ועדה קבועה שהולכת להתעסק רק בדברים האלה בראייה מרחבית.

<דוד אריאלי: אז מה?

<אורנה הוזמן בכור: שתסתכל גם על חלוקת הכנסות מבז"ן, גם על אזורי תעשייה עתידיים שיקומו, שתביא בחשבון את מצבן של הרשויות המקומיות.

<דוד אריאלי: זה נמשך שנים רבות, חבל.

<מוניר זבידאת: האם הוועדה שתקום תכלול את אותן רשויות שנכללו ב-2016?

<מרדכי כהן: אני רוצה לדייק.

<מרדכי כהן: קודם אמרת: מחוז חיפה, ואז אתם בחוץ.

<מרדכי כהן: הוועדות הן גיאוגרפיות.

<מרדכי כהן: הן לא תואמות לגבולות של מחוז משרד הפנים, ולכן אתם בפנים.

<מוניר זבידאת: תודה רבה.

<ירון חנן: אתם תמשיכו לקבל את הזיהום, אל תדאגו.

משה גפני: אני צריך אותך כאן קבוע.

משה גפני: על הרבה דברים אנחנו יכולים להזדהות.

משה גפני: הייתי בדיון של הוועדה לענייני ביקורת המדינה.

<ירון חנן: דיברתי גם שם אחרי שיצאת.

משה גפני: אז ייצגת אותי.

משה גפני: אני מסכם את הדיון.

משה גפני: אני מודה לכם על הקמת הוועדות.

משה גפני: תמסרו גם לשר.

משה גפני: אני מבין שאתם לא יכולים להתחייב על דד-ליין.

משה גפני: אנחנו – בזה אני מייצג את הוועדה הגיאוגרפית שלכם, את הרשויות המקומיות שהתלוננו בפני פעמים רבות.

משה גפני: אבקש מוועדת הכספים, אני לא יכול לבקש שתגידי דד-ליין בגלל שאת לא יכולה, אבל בעוד חודשיים אבקש דיווח לוועדת הכספים היכן עומדת הוועדה הזאת בעבודתה, אם אז יש כבר צפי מתי היא מסיימת.

<אורנה הוזמן בכור: אני חושבת שזה קצת מוקדם מדי.

משה גפני: בעוד חודשיים או 3 חודשים.

<אורנה הוזמן בכור: נבוא למושב החורף ונציג את ההתקדמות.

זהבה גלאון: כשרוצים לעבוד מהר – הקימו עכשיו את ועדת הפרישה, היינו שותפים לה, שתפקידה לקבוע את גיל הפרישה לנשים, הם יושבים על המדוכה מהבוקר ועד הערב בכל יום וקבעו לוח זמנים.

<אורנה הוזמן בכור: זאת המטרה של הוועדה הזאת, זאת ועדה במשרה מלאה.

משה גפני: בעוד 3 חודשים נבקש שתבואו לכאן ותדווחו.

<אורנה הוזמן בכור: בסדר גמור.

משה גפני: את אומרת שבמהלך החודש הקרוב הוועדה תוקם.

משה גפני: זה בסדר, אני מברך על כך, כולנו מברכים על כך.

משה גפני: אנחנו מבקשים דיווח.

משה גפני: תגידו לנו שהעסק לא מתקדם ותציגו את הסיבות, או תגידו לנו שהעסק מתקדם ושככל הנראה בתוך זמן מסוים היא גם תסיים את עבודתה.

משה גפני: מה שהיה במשך שנים רבות בעניין הזה אנחנו לא רוצים שיימשך.

משה גפני: אנחנו מודים לכם מאוד על ההשתתפות והדיונים הרלוונטיים שהיו לגבי הנושאים החשובים.

משה גפני: אנחנו בצדק החלוקתי נעסוק עכשיו באופן אינטנסיבי וזה יבוא גם לידי ביטוי בתקציב.

משה גפני: תודה רבה לכם.